b'\n_START_ARTICLE_\nIgor Pelan\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Mariboru kasneje pa se je dru\xc5\xbeina preselila v Ljubljano, kjer je obiskoval osnovno \xc5\xa1olo in leta 1943 maturiral na I. dr\xc5\xbeavni gimnaziji. V letih 1945\xe2\x88\x921947 je slu\xc5\xbeil voja\xc5\xa1ki rok v JLA. Po vrnitvi s slu\xc5\xbeenja voja\xc5\xa1kega roka je \xc5\xa1tudiral dramaturgijo in re\xc5\xbeijo na Akademiji za igralsko umetnost v Ljubljani (1947-1952). Julija 1952 je bil poslan v Koper na delovno mesto re\xc5\xbeiserja v slovenski redakciji Radia jugoslovanske cone Trsta, ki se je po ukinitvi Svobodnega tr\xc5\xbea\xc5\xa1kega ozemlja preimenoval v Radio Koper. Isto\xc4\x8dasno je kot re\xc5\xbeiser sodeloval tudi v Gledali\xc5\xa1\xc4\x8du za Slovensko primorje v Postojni in v poklicnem Ljudskem gledali\xc5\xa1\xc4\x8du Koper. V letih 1954\xe2\x88\x921957 je kot re\xc5\xbeiser in organizacijski tajnik deloval pri Gledali\xc5\xa1\xc4\x8du Slovenskega primorja v Kopru. Od 1958 do 1960 je bil vodja Turisti\xc4\x8dnega biroja v Portoro\xc5\xbeu nato do 1964 poklicni tajnik Okrajnega sveta Svobod in prosvetnih dru\xc5\xa1tev v Kopru, ter od 1964 do 1967 strokovni sodelavec za prireditve pri Obalni turisti\xc4\x8dni zvezi Koper. Nazadnje pa je od 1967 do smrti vodil koprsko knjigarno Lipa._NEWLINE_Pelan je \xc5\xbee kot gimnazijec in kasneje kot \xc5\xa1tudent ve\xc4\x8d let obiskoval dramsko \xc5\xa1olo Zdru\xc5\xbeenja gledali\xc5\xa1kih igralcev na konservatoriju Glasbene matice v Ljubljani pri profesorju Osipu \xc5\xa0estu. Po ustanovitvi taborni\xc5\xa1ke organizacije na obalnem obmo\xc4\x8dju leta 1954 je ve\xc4\x8d let aktivno sodeloval kot funkcionar v raznih forumih te organizacije od enote v Kopru do republi\xc5\xa1ke Zveze tabornikov Slovenije. Kot tajnik Okrajnega sveta Svobod in prosvetnih dru\xc5\xa1tev in kot strokovni sodelavec pri Turisti\xc4\x8dni zvezi je veliko delal pri organizaciji kulturnih prireditev. Dve leti je bil tudi delegat v Skup\xc5\xa1\xc4\x8dini Socialisti\xc4\x8dne republike Slovenije. Bil je urednik Gledali\xc5\xa1kega lista, ki ga je izdajalo Gledali\xc5\xa1\xc4\x8de Slovenskega primorja v Kopru, in njem objavlja svoje \xc4\x8dlanke. Za svoje delo je prejel ve\xc4\x8d priznanj in diplom Zveze tabornikov Slovenije in Jugoslavija, dve diplomi Okrajnega ljudskega odbora Koper za delo na kulturnem podro\xc4\x8dju in \xc4\x8castni srebrni znak Turisti\xc4\x8dne zveze Slovenije. Leta 1966 je bil odlikovan z Medaljo dela.'